b'\n_START_ARTICLE_\nEcker\xc3\xb6n posti- ja tullitalo\n_START_PARAGRAPH_\nEcker\xc3\xb6n posti- ja tullitalo (ruots. Ecker\xc3\xb6 post- och tullhus) on kulttuurihistoriallinen arvorakennus Ecker\xc3\xb6ss\xc3\xa4 Ahvenanmaalla. Se on valmistunut vuonna 1828. Rakennuksen suunnittelusta vastasivat arkkitehdit Carl Ludvig Engel sek\xc3\xa4 Charles Bassi. Rakennus edustaa arkkitehtoniselta tyylisuunnaltaan uusklassismia. Se on ollut vuodesta 1994 l\xc3\xa4htien Ahvenanmaan maakunnan omaisuutta. Posti- ja tullitalo on avoinna vierailijoille kes\xc3\xa4aikaan. P\xc3\xa4\xc3\xa4rakennuksen alakerrassa sijaitsee Postimestarin konttori, joka on sisustettu tyypillisin 1800-luvun huonekaluin. P\xc3\xa4\xc3\xa4rakennuksen yl\xc3\xa4kerrassa ovat n\xc3\xa4yttelytilat vaihtuvia n\xc3\xa4yttelyit\xc3\xa4 varten ja alakerrassa residenssitaiteilijoiden vierasasunto.\xc2\xa0Pohjoissiivess\xc3\xa4 sijaitsee Postiruotumuseo, jota yll\xc3\xa4pit\xc3\xa4\xc3\xa4 Ecker\xc3\xb6n kotiseutuyhdistys. Pohjoissiivess\xc3\xa4 sijaitsevat my\xc3\xb6s Tsarevna Caf\xc3\xa9 ja Bistro sek\xc3\xa4 Mercedes Chocolaterie ja Butik Sm\xc3\xa5tt & Gott._NEWLINE_Ecker\xc3\xb6n posti- ja tullitalo rakennettiin tsaarin Ven\xc3\xa4j\xc3\xa4n l\xc3\xa4ntiseksi etuvartioksi ja Ven\xc3\xa4j\xc3\xa4n vallan osoitukseksi Ruotsin suuntaan. Se rakennettiin tarkoituksella suureksi ja mahtavaksi, jotta se n\xc3\xa4kyisi kauaksi merelle ja tekisi vaikutuksen l\xc3\xa4nnest\xc3\xa4 saapuviin. Ruotsin puolella Grisslehamnissa oli vastaava postitalo, ja Ecker\xc3\xb6n posti rakennettiin nelj\xc3\xa4 kertaa sit\xc3\xa4 suuremmaksi. Talon p\xc3\xa4\xc3\xa4teht\xc3\xa4v\xc3\xa4 oli kuitenkin huolehtia posti- ja tullimuodollisuuksista Pietarin ja Tukholman v\xc3\xa4lisell\xc3\xa4 postireitill\xc3\xa4. Postin kululla oli tuohon aikaan suuri merkitys, ja sen varmistamiseen uhrattiin paljon vaivaa. Ecker\xc3\xb6l\xc3\xa4iset talonpojat kuljettivat postia Ahvenanmeren yli yksinkertaisilla veneill\xc3\xa4 ymp\xc3\xa4ri vuoden. Vaarallisten matkojen vaiheista kerrotaan talon Postiruotumuseossa. Rakennuksessa on my\xc3\xb6s 1850-luvun tyyliin sisustettu postimestarin konttori._NEWLINE_Postitalon edustalla on postiveneiden laituri, josta Victor Westerholm on maalannut tunnetun maalauksensa Ecker\xc3\xb6n postilaituri.'